
EHDOTUKSET
Työllisyyden ja sosiaaliasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
–	ottaa huomioon Euroopan tilintarkastustuomioistuimen vuosikertomuksen EU:n talousarvion toteuttamisesta varainhoitovuodelta 2022,
–	ottaa huomioon Euroopan tilintarkastustuomioistuimen vuosikertomuksen EU:n virastoista varainhoitovuodelta 2022,
–	ottaa huomioon Cedefopin konsolidoidun vuotuisen toimintakertomuksen vuodelta 2022,
1.	on tyytyväinen siihen, että Euroopan tilintarkastustuomioistuin on ilmoittanut, että Euroopan ammatillisen koulutuksen kehittämiskeskuksen (Cedefop) varainhoitovuodelta 2022 annetun tilinpäätöksen perustana olevat toimet olivat lailliset ja sääntöjenmukaiset ja että sen taloudellisesta asemasta 31. joulukuuta 2022 on annettu oikeat ja riittävät tiedot;
2.	panee tyytyväisenä merkille, että Cedefopin talousarvio varainhoitovuodeksi 2022 nousi 26 miljoonaan euroon (25 miljoonaa euroa vuonna 2021)[footnoteRef:1]; on tyytyväinen siihen, että Cedefop käytti käytännössä kaiken käytettävissään olleen rahoituksen ja että talousarvion yleinen toteutusaste oli 99,98 prosenttia; [1:  Nämä talousarviota koskevat luvut ovat peräisin tilintarkistustuomioistuimen EU:n virastoja koskevasta vuosikertomuksesta varainhoitovuodelta 2022, ja ne perustuvat varainhoitovuoden aikana käytettävissä olleiden maksumäärärahojen kokonaismäärään.] 

3.	arvostaa Cedefopin toimintaa ja laadukasta työtä, sillä se tarjoaa tutkimusta, analyyseja, teknistä neuvontaa ja asiantuntemusta ammatillista koulutusta, tutkintoja ja osaamista koskevan politiikan alalla ja pyrkii edistämään laadukasta koulutusta, joka on mukautettu yksilöiden ja työmarkkinoiden tarpeisiin; korostaa, että jatkossakin on varmistettava riittävät henkilöresurssit ja taloudelliset resurssit, joiden turvin keskus voi edelleen täyttää toimeksiantonsa ja toteuttaa työohjelmaansa niin, että toiminnan toteutusaste pysyy korkeana;
4.	panee tyytyväisenä merkille keskuksen toiminnan pandemian vaikutuksen arvioinnissa ja digitaalisessa siirtymässä liiketoimintakäytäntöjen mukauttamiseksi unionin työmarkkinoiden uusiin realiteetteihin esimerkiksi covid-19-pandemiaa koskevan Euroopan yritystutkimuksen avulla yhdessä Eurofoundin kanssa; pitää lisäksi myönteisenä keskuksen roolia osaamisen kohtaanto-ongelmaa koskevan tutkimuksen kokoamisessa ja levittämisessä; korostaa tässä yhteydessä keskuksen alakohtaisia taitojen ennakointitoimia ja siten ennakoivaa lähestymistapaa sen ymmärtämiseksi, mitkä ovat vihreän ja digitaalisen siirtymän edellyttämät taitoprofiilit;
5.	palauttaa mieliin keskuksen merkityksen sen varmistamisessa, että digitaaliset taidot sisällytetään ammatilliseen koulutukseen koko unionissa, sekä Euroopan uudesta osaamisohjelmasta, kestävää kilpailukykyä, sosiaalista oikeudenmukaisuutta ja selviytymiskykyä tukevasta ammatillisesta koulutuksesta ja digitaalisen koulutuksen toimintasuunnitelmasta annettujen neuvoston suositusten täytäntöönpanon ja vaikutusten seuraamisessa;
6.	panee merkille, että joustavuus lisäresurssien varmistamiseksi pääasialliselle toiminnalle oli vähäistä korkean inflaatioasteen ja siihen liittyneen palkkojen mukautuksen sekä alkuperäiset ennusteet ylittäneiden palkankorotusten sekä niihin yhdistyneen korjauskertoimen korottamisen vuoksi;
7.	onnittelee Cedefopia sen sitoutumisesta Euroopan nuorison teemavuoteen ja siitä, että se johti menestyksekkäästi Eurofoundin kanssa viiden viraston tapahtumaa ”Youth first! Employment, skills and social policies that work for young Europeans in times of uncertainty”, jota Euroopan parlamentti isännöi syyskuussa 2022; arvostaa sitä, että tapahtuma tarjosi lisämahdollisuuden keskustella nuorisopolitiikasta sekä nuorten työllistymiseen, työoloihin, hyvinvointiin ja mielenterveyteen liittyvistä mahdollisuuksista ja haasteista;
8.	pitää valitettavana, että tilintarkastustuomioistuin havaitsi sääntöjenvastaisuuksia, jotka liittyivät Cedefopin kahdelle sen palkkaamalle kansalliselle asiantuntijalle maksamiin päivärahoihin; toteaa, että Cedefop on tunnistanut sääntöjenvastaisuuksia ja dokumentoinut ne sääntöjenvastaisuusrekisteriin sekä korjannut tilanteen ulkopuolisen oikeudellisen neuvonnan avulla; pitää myönteisenä, että keskus aikoo muuttaa sääntöjään siten, että jokainen kansallinen asiantuntija, jonka on muutettava asuinpaikastaan Thessalonikiin, voi saada päivärahaa, sillä näin varmistettaisiin myös kansallisten asiantuntijoiden yhdenvertainen kohtelu heidän kansalaisuudestaan riippumatta;
9.	pitää valitettavana, että tilintarkastustuomioistuin havaitsi huomautettavaa budjettihallinnosta ja erityisesti sitä, että rahoitusosuuksien laskentamenetelmää ei sovellettu oikein, ja kehottaa Cedefopia parantamaan sisäisiä menettelyjään tältä osin;
10.	antaa Cedefopille tunnustusta siitä, että se on laatinut toimintasuunnitelman toimintojensa energiatehokkuuden parantamiseksi ja ilmastoneutraaliuden saavuttamiseksi;
11.	panee tyytyväisenä merkille, että Cedefop on saanut päätökseen kaikki toimenpiteet, joita se on toteuttanut varainhoitovuoden 2021 talousarvion toteuttamiseen liittyvien tilintarkastustuomioistuimen huomautusten perusteella;
12.	suosittelee käytettävissä olevien tietojen perusteella, että Euroopan ammatillisen koulutuksen kehittämiskeskuksen pääjohtajalle myönnetään vastuuvapaus Cedefopin talousarvion toteuttamisesta varainhoitovuonna 2022.

